Пенчо Славейков
Към кой бряг

chitanka.info

Вилнеят тъмните вълни —

гребците робщят изнурени…

„Към кой бряг? Към кои страни?“

Назад е мрак, напред стъмени

обвити небеса в мъгла.

И кървав пот от смръщени чела

по бледи образи ручи…

Те впили са напред очи

и вслушват се в ревът несвесен

на тъмните вилнеящи вълни,

во безутешната им песен.

Вей мраз и мрак из далнини…

„Към кой бряг? Към кои страни?“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.